
______________________________________________________________________________

На основу члана 138. став 1. Устава Републике Србије („Сл. Гласник РС“, бр. 98/06) и члана 31. став 2. Закона о Заштитнику грађана („Сл. гласник РС“, бр. 79/05 и 54/07) у поступку контроле законитости и правилности рада Министарства правде, покренутом по притужби О. Ј., из Београда, ул. …, Заштитник грађана

У Т В Р Ђ У Ј Е
Министарство правде начинило је пропуст у раду јер није извршило Одлуку Уставног суда Републике Србије бр. Уж-197А/2007 од 18. фебруара 2010. године, којом је утврђена повреда и ускраћивање Уставом зајемченог права на суђење у разумном року О. Ј. из Београда, упркос томе што су одлуке Уставног суда коначне, извршне и општеобавезујуће, као и томе да је свако дужан да их поштује и извршава.

Не сачињавањем Споразума о врсти и висини накнаде штете, у складу са Предлогом споразума о врсти и висини накнаде штете који је сачињен на основу Одлуке Комисије за накнаду штете Министарства број 010-00-00040/2010-22 од 27. октобра 2010. године, након што је притужиља доставила оверену сагласност, Министарство правде је, грубо кршећи принципе добре управе, повредило њено право на накнаду штете и исплату утврђеног износа и изневерило оправдана очекивања притужиље.  
Министарство правде није испунило своју обавезу сарадње са Заштитником грађана, јер је пропустило да одговори на акте и ургенције овог органа у вези добијања тражених информација и стављања на располагање свих података којим располаже, а који би били од значаја за поступак који Заштитник грађана води.
На основу утврђених недостатака у раду, Заштитник грађана упућује Министарству правде следећу  

П Р Е П О Р У К У
I
Министарство правде хитно ће предузети све потребне мере како би се приступило спровођењу Одлуке Комисије за накнаду штете Министарства број 010 – 00 – 00040/2010 - 22 од 27. 10. 2010. године и подноситељки притужбе исплатио утврђени и договорени износ на име накнаде нематеријалне штете.
II

Министарство правде писано ће се извинити подноситељки притужбе за неблаговремено поступање и неспровођење наведене одлуке, као и за игнорисање ургенција које је писала и изјављивала.
III

Министарство правде ће у свом будућем раду испуњавати своју обавезу сарадње са Заштитником грађана, и благовремено и у остављеним роковима одговарати на акте овог органа у вези добијања тражених информација и стављања на располагање свих података којим располаже, а који су од значаја за поступке које Заштитник грађана води.

Министарство правде и државне управе обавестиће Заштитника грађана, у року од 60 дана од дана пријема ове препоруке, о предузетим мерама и поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено. 

 Р а з л о з и:
Одлуком Уставног суда Србије бр. Уж – 197А/2007 од 19. 02. 2010. године, усвојена је уставна жалба О. Ј. и утврђена повреда права подноситељке уставне жалбе на суђење у разумном року у поступку који се водио пред Четвртим општинским судом у Београду у предмету П. 2815/01. Тачком 2. исте одлуке утврђено је право подноситељке уставне жалбе на накнаду нематеријалне штете, која се може остварити на начин предвиђен,  тада важећом одредбом члана 90. Закона о Уставном суду. 
Чланом 90. Закона о Уставном суду („Службени гласник РС“, бр. 107/07, 99/11 ) који је важио до доношења Закона о изменама и допинама Закона о Уставном суду (ступио на снагу 4. 01. 2012. године), било је утврђено да на основу одлуке Уставног суда подносилац уставне жалбе може да поднесе захтев за накнаду штете Комисији за накнаду штете, ради постизања споразума о висини накнаде.
Поступајући у складу са чланом 90. тада важећег Закона о Уставном суду, О. Ј. је поднела Министарству правде, Комисији за накнаду штете, захтев за накнаду нематеријалне штете.  
Министарство правде је О. Ј. доставило Одлуку Комисије за накнаду штете бр. 010 – 00 - 00040/2010 – 22 од 27. 10. 2010. године, којом је делимично усвојен њен захтев за накнаду нематеријалне штете и Предлог споразума о врсти и висини накнаде штете, ради  постизања сагласности о износу предложеном чланом 3. Предлога споразума. 
О. Ј. је потписала акте достављене од Министарства правде и исте 27. 12. 2010. године, вратила Министарству, сматрајући да је тиме наступио основ за сачињавање споразума о врсти и висини накнаде штете. 
Заштитнику грађана притужбом се 15. 11. 2013. године, обратила О. Ј., из Београда, изражавајући незадовољство чињеницом да Министарство правде, након потписивања Предлога споразума о врсти и висини накнаде штете и достављања оверене изјаве о сагласности са предложеним износом из члана 3. Предлога споразума, није сачинило спoразум о врсти и висини накнаде штете и није поступило у складу са његовим одредбама, т.ј. није извршило исплату утврђеног износа на име накнаде нематеријалне штете.  

Сагласно члану 24. став 1. Закона о Заштитнику грађана, Заштитник грађана је актом 19 – 4601/13 од 2. 04. 2014. године, покренуо поступак контроле законитости и правилности рада Министарства правде, затраживши од наведеног органа изјашњење о основаности притужбе.

Упркос законској обавези органа управе да Заштитнику грађана у остављеном року ставе на располагање све податке којима располажу, а који су од значаја за поступак који Заштитник грађана води (чл. 21. Закона о Заштитнику грађана), Министарство правде није доставило затражено изјашњење. Министарство није Заштитнику грађана доставило затражене податке ни након ургенције упућене том органу актом дел. бр. 18359 од 25. 06. 2014. године. 
Устав РС у чл. 166. утврђује да је Уставни суд самосталан и независан државни орган који штити уставност и законитост и људска и мањинска права и слободе, а да су одлуке Уставног суда коначне, извршне и општеобавезујуће; да је свако дужан да поштује и извршава одлуку Уставног суда (чл. 171); 
Законом о Уставном суду ( „Службени гласник РС“ бр. 109/07, 99/11) прописано је да када Уставни суд утврди да је оспореним појединачним актом или радњом повређено или ускраћено људско или мањинско право и слобода зајемчена Уставом, може поништити појединачни акт, забранити даље вршење радње или одредити предузимање друге мере или радње којом се отклањају штетне последице утврђене повреде или ускраћивања зајемчених права и слобода и одредити начин правичног задовољења подносиоца ( čl. 89). 
Уставни суд је, сагласно одредби члана 89. став 2. и 3. Закона о Уставном суду, која је била важећа у време усвајања уставне жалбе О. Ј., одредио да се штетне последице које је О. Ј. претрпела због утврђене повреде Уставом зајемченог права - отклоне утврђивањем права на накнаду нематеријалне штете. 
Закон о Уставном суду утврђује обавезу државних и других органа, да, у оквиру својих права и дужности, извршавају одлуке и решења Уставног суда.
Законом о изменама и допунама Закона о Уставном суду (члан 40. ), који је ступио на снагу  4. 01. 2012. године, утврђено је да ће се захтеви за накнаду штете поднети Комисији из члана 90. став 3. Закона о Уставном суду, решити у складу са прописима који су важили до дана ступања на снагу Закона о изменама и допунама Закона о Уставном суду.
Непоступањем Министарства правде у складу са наведеном одредбом Законом о изменама и допунама Закона о Уставном суду, т.ј. не предузимањем даљих радњи у поступању по захтеву за накнаду штете, који је О. Ј. поднела Комисији за накнаду штете, пре ступања на снагу овог закона, притужиља је ускраћена и онемогућена у остваривању својих Уставом загарантованих права. 

Позитивни прописи и начела добре управе захтевају од органа управе да поступају и предузимају мере у оквиру своје надлежности у законом прописаном року. Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења.

Невршење послова и радњи из делокруга, односно надлежности органа управе је пропуст који за непосредне и посредне последице по правилу има, и овај пут је имао, стварање правне несигурности, отежавање правног положаја грађана и кршење њихових права.
Такође, Заштитник грађана наглашава да је непримерено поступање органа управе, којим се игноришу сопствене одлуке. Поставља се питање поруке коју таквим поступањем или непоступањем, као у конкретној ситуацији, се шаље грађанину који управо преко тог органа треба да оствари одређена своја права.
Државни орган који је начинио пропуст у раду дужан је да у свакој могућој мери и на сваки дозвољен начин отклони или умањи последице пропуста према грађанима.
У циљу отклањања уочених недостатака, на основу члана 31. став 2. Закона о Заштитнику грађана, потребно је да Министарство правде и државне управе, у циљу предузимања даљих правних радњи у решавању по захтеву О. Ј., сачини споразум о врсти и висини накнаде штете у складу са обострано потписаним Предлогом споразума и датом изјавом о сагласности О. Ј. о врсти и висини износа предложеног на има накнаде штете. Након тога  потребно је да Министарство правде притужиоцу омогућити потписивање споразума и предузме радње у циљу даље реализације његових одредаба. 

Одредбом члана 20. став 1. Закона о Заштитнику грађана прописано је да је Заштитник грађана овлашћен да јавно препоручи разрешење функционера који је одговоран за повреду права грађана, односно да иницира покретање дисциплинског поступка против запосленог у органу управе који је непосредно одговоран за учињену повреду и то ако из поновљеног понашања запосленог произилази намера да одбију сарадњу са Заштитником грађана или ако се утврди да је причињеном повредом причињена материјална или друга штета већих размера.
Имајући у виду да Министарство правде, није одговорило на захтев, а потом ни на ургенцију Заштитника грађана, односно у поступку који је овај државни орган покренуо у оквиру својих законских овлашћења није доставило писано изјашњење, утврђено је да Министарство грубо прекршило обавезу сарадње са Заштитником грађана. 
На основу свих утврђених чињеница и околности, Заштитник грађана је утврдио пропусте у правилности и законитости рада Министарства правде и сагласно чл. 20. став 1. и 31. став 2. Закона о Заштитнику грађана, упутио органу управе препоруке ради отклањања уочених недостатака у раду и спречавања сличних пропуста у будућности. 

Министарство правде и државне управе ће о поступању по препоруци обавестити Заштитника грађана у року од 60 дана од дана пријема препоруке. 
С поштовањем,
	ЗАМЕНИК ЗАШТИТНИКА ГРАЂАНА

	

	Роберт Сепи

